1Napiléni sibawa nakkani ra’ya’ Yéhuda Yoahas mancaji arung ri Yérusalém sulléiwi Yosia, ambo’na.
2Umuru’na Yoahas wettunna mancaji arunna Yéhuda 23 taung, mapparéntai ri Yérusalém 3 uleng ittana.
3Nékho arung Maséré tawangngi sibawa tiwii Yoahas lao ri Maséré, nainappa nasuro Yéhuda makkamaja pakkasuwiyang 3.400 kilo péra’ sibawa 34 kilo ulaweng. Nainappa nakka Elyakim silessurenna Yoahas mancaji arung, sibawa nasulléi asenna Elyakim mancaji Yoyakim. Nainappa natiwi Yoahas lao ri Maséré.
4(36:3)
5Umuru’na Yoyakim wettunna mancaji arunna Yéhuda 25 taung, namapparéntai ri Yérusalém 11 taung ittana. Madosai lao ri PUWANG Allataalana.
6Wettunna Nébukadnézar arung Babél sittaiwi Yéhuda, natikkengngi Yoyakim, nanatiwii tabbalenggu lao ri Babél.
7Sibagiyang barab-barang mangke’é ri Bolana PUWANGNGE natiwii Nébukadnézar nanataroi ri laleng saorajana ri Babél.
8Curita laingngé passalenna Yoyakim, muttama’ni sining pangkaukenna iya majaé sibawa sining jana, pura riyokini ri laleng kitta Sejarana Arung-ngarunna Israélié sibawa Yéhuda. Yoyakhin ana’ worowanéna mancaji arung sulléiwi.
9Umuru’na Yoyakhin wettunna mancaji arunna Yéhuda 18 taung, namapparéntai ri Yérusalém 3 uleng 10 esso ittana. Madosa towi lao ri PUWANGNGE.
10Ri assiléléng taungngé, Arung Nébukadnézar tiwii Yoyakhin ri Babél selaku tawangeng, sibawa barab-barang mangke’é ri Bolana PUWANGNGE natiwi towi. Nainappa Nébukadnézar makkai Zédékia, amauréna Yoyakhin, mancaji arunna Yéhuda sibawa Yérusalém.
11Umuru’na Zédékia wettunna mancaji arunna Yéhuda 21 taung. Mapparéntai ri Yérusalém 11 taung ittana.
12Madosa towi lao ri PUWANG Allataalana. Dé’ namaélo pakariyawai aléna sibawa dé’ naturusiwi Nabi Yérémia iya palettu’éngngi paseng polé ri PUWANGNGE lao ri aléna.
13Pura ripassai Zédékia ri Arung Nébukadnézar untu’ mattanro nasabbing Allataala makkedaé matinului matu lao ri Nébukadnézar. Iyakiya rimunri maronta’i Zédékia lao ri Nébukadnézar. Matedde atiwi Zédékia lao ri PUWANGNGE, Allataalana Israélié. Dé’ namaélo salaiwi dosa-dosana sibawa dé’ namaélo lisu ri PUWANGNGE.
14Rilainnaéro, Bolana PUWANGNGE iya puraé napallaing untu’ Aléna muto, napanajisi’i sining pamimpinna Yéhuda, sining imangngé sibawa ra’ya’é, nasaba maccowéi massompa barahala sibawa maccowériwi cara atuwo-tuwong iya madosaé polé ri bangsa-bangsaé ri seddéna mennang.
15PUWANG, Allataalana toriyolona, makkolik-kolinni pura nasuro sining suro-Na untu’ paréngngerangiwi umma’-Na, nasaba Naéloriwi mennang sibawa Bolana.
16Iyakiya nacculé-culéiwi mennang iyaro sining surona Allataala, sibawa cawa-cawaiwi nabi-nabin-Na enrengngé dé’ nabati-batiwi ada-adan-Na. Paccappurenna makkuwamani caina PUWANGNGE lao ri mennang angkanna dé’na laleng massu untu’ mennang naleppe polé ri pahukkungenna.
17PUWANGNGE pakédoi atinna arung Babél kuwammengngi nagasai mennang. Iyaro arungngé naunoi tau Yéhuda maloloé, muttama’ni mennang iya engkaé ri laleng Bolana PUWANGNGE. Dé’ namaséiwi muwi séddi tau, macowa iyaré’ga malolo, worowané sibawa makkunrai, malasa iyaré’ga saléwangeng. Riyabbéréyang manengngi mennang ri Allataala lao ri arung Babél.
18Pakkakkasa-pakkakkasa Bolana PUWANGNGE, sibawa barab-baranna iya mangke’é, makkuwatoro waramparanna arungngé sibawa sining pegawénna, iya manenna narampasa’i iyaro arung Babél nainappa natiwi ri Babél.
19Naruttungngi témbo’na kota Yérusalém, sibawa natunui iyaro kotaé, muttama’ni Bolana PUWANGNGE sibawa sininna saorajaé silaong barab-barang mangke’é iya engkaé mupa ri laleng sining saorajaéro.
20Ra’ya’ iya nasésaé natiwii ri Babél. Kuwaniro mennang mancaji atanna sibawa ata wija-wijanna narapi wettunna akkarungeng Persia makuwasa.
21Makkuwaniro kajajiyang aga iya napowadaé PUWANGNGE naolai Yérémia makkedaé iyaro wanuwaé makabuttui matu 70 taung ittana selaku passulléna taut-taung Saba’ iya dé’é nabati-batiwi.
22Ri taung mammulangngé apparéntanna Korésy, arung Persia, napogau’i PUWANGNGE aga iya puraé Napowada naolai Nabi Yérémia. PUWANGNGE pakédoi atinna Korésy untu’ passu séddi parénta iya nabacaé ri sininna akkarungenna. Oninna makkuwaiyé:
23"Iyanaé paréntana Korésy, arung Persia! PUWANGNGE, Allataala panguwasa ri surugaé pura pancajika arung ri sininna linoé, sibawa suroka untu’ patettongengngi bola untu’ Aléna ri Yérusalém ri daéra Yéhuda. Jaji iko maneng iya mancajiyé umma’na Allataala harusu’i lisu kuwaro! Tennapodo PUWANG Allataalamu linrungiko."
bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn